C 148/12
ET
Euroopa Liidu Teataja
28.4.2023
Looduse taastamist käsitleva õigusakti ettepanek ja tolmeldajaid käsitlev uus kokkulepe võivad ELi tasandil olla tolmeldajate kaitsmisel pöördelise tähtsusega.
Neis seatud eesmärgid lähevad kaugemale ELi elurikkuse strateegias seatud eesmärgist, mille kohaselt tuleb 2030. aastaks peatada tolmeldajate arvukuse vähenemine ja tuua loodus tagasi põllumajandusmaale.
Liikmesriikide ÜPP kohaste strateegiakavadega toetatakse põllumajandustootjaid, sealhulgas väikepõllumajandustootjaid üleminekul põllumajandussüsteemide kestlikkuse ja vastupanuvõime suurendamisele aastatel 2023–2027.
Seepärast on uute seadusandlike aktide ettepanekute esitamise asemel esmatähtis tagada, et ettepanekud, mille üle kaasseadusandjad praegu läbirääkimisi peavad, võetakse kiiresti vastu ja siis koos ühise põllumajanduspoliitikaga ka rakendatakse.
Komisjon teeb selle eesmärgi saavutamiseks kõik endast oleneva ning julgustab kõiki asjaosalisi sellele kaasa aitama.
Üle miljoni toetusavalduse kodanikualgatuse toetuseks on selge märk, et komisjoni ambitsioonikate ettepanekutega tuleb edasi liikuda.
Euroopa rohelise kokkuleppe edu selle ülemineku juhtimisel sõltub kogu ühiskonnast, sealhulgas kodanikest, põllumajandustootjatest, ettevõtjatest, teadlastest, avaliku sektori asutustest ja Euroopa institutsioonidest.